MARS-FESTIVAALI JOHDATTAA TUOREIMMAN MUSIIKIN ÄÄREEN SEINÄJOELLA
Tuoreen musiikin festivaali sekä musiikkibisneksen ammattilaistapahtuma MARS järjestetään Seinäjoella seitsemättä kertaa helmikuun alussa. Keskiviikosta lauantaihin 3.-6. helmikuuta ajankohtainen elävä musiikki soi ympäri kaupunkia kattaen useita eri genrejä.
Rockin eri muotoja tarjoavat kukkaisgaragea kiskova Have You Ever Seen The Jane Fonda Aerobic VHS?, mm. Noitalinnaa Huraa, Mana Mana ja Kollaa Kestää -yhtyeiltä vaikutteita imenyt Lasten Hautausmaa, upeisiin melodioihin ja kitaralinjoihin pohjaava indiemusiikin superkokoonpano Love Sport, rockia, krautia ja noisea tykittävä The Holy sekä ankaraan louhintaan ja droneen vajoava Sink.
Folkimpaa otetta kattaukseen tuovat synkistelevä blues-folk-yhtye Lopun ajan mies sekä kaunista folkia soittava Lake Jons, jonka musiikissa kuuluu kaiut niin pölyisistä autotalleista kuin skandinaavisista metsistä.
Elektronisen musiikin kenttää edustavat tyylikästä ja tarttuvaa elektropoppia tunteella vetävä Cityman, Disco Ensemblesta tutun Jussi Ylikosken tuore tanssilattialle houkutteleva Big Pharma, sekä ensimmäistä kertaa julkisesti esiintyvä äänen armottomaan ytimeen saatteleva Ringa Mannerin (The Hearing) ja Samuli Kukkolan (SOLANO) duo Yöstö.
Lauantaina sekä sunnuntaina saadaan vielä täyslaidallinen konemusiikkia DJ-kulttuuriin ja elektroniseen musiikkiin paneutuvan DJ Weekendin tiimoilta, kun seminaaripäivän jatkojuhlat tanssitaan Ravintola Karmassa. Juhlia tähdittävät kansainvälisessä nousukiidossa olevan Youth Control –kollektiivin ja levy-yhtiön lupaukset ja vaikuttavat määrät Spotify-soittokertoja keränneet Roisto, Terminé, TjH87 ja DJ Smok sekä kotimaisen tanssimusiikkikentän konkarit, YleX:ltä tuttu DJ Orion ja mm. Dallas Superstarsissa vaikuttanut Heikki L.
Räpin ystävien kannattaa suunnata kohti Bar 15:ta lauantaina 6.2. Sakko ry:n hiphop-illassa, jolloin lavalle astuvat Rauhatäti, MC Pyhä Lehmä sekä Yhdentekevää.
MARS koostuu monipuolisen liveohjelman lisäksi musiikkialan ammattilaisille, tutkijoille ja opiskelijoille suunnatusta seminaariohjelmasta, DJ Weekendistä sekä Levymessuista, jossa on myynnissä metrikaupalla vinyylilevyjä aarteista uutuuksiin.
Tutustu MARSin livetarjontaan